આ બ્રહ્મવિદ્યામાં પુરુષોત્તમનો ઉપદેશ કરતા પહેલાં પ્રથમ અક્ષર તત્ત્વના ઉદ્ઘોષથી જ મહર્ષિ અંગિરાએ બ્રહ્મવિદ્યાનું મંડાણ કર્યું. ‘यया तदक्षरमघिगम्यते’ (મુંડક ઉપનિષદ - ૧/૧/૫) જેના વડે અક્ષરનો અર્થાત્ અક્ષરબ્રહ્મનો 'અધિગમ' થાય એટલે કે તત્ત્વે કરીને જ્ઞાન થાય, સાક્ષાત્કાર થાય. 'તત્ત્વે કરીને જાણવું' એટલું કહીને મહર્ષિ અંગિરા અટકી નથી ગયા. આ અક્ષરબ્રહ્મને તત્ત્વતઃ સારી રીતે જાણી શકાય તે માટે તે અક્ષરબ્રહ્મના દિવ્ય સ્વરૂપનું નિરૂપણ પણ તેમણે કર્યું છે. તેઓ કહે છે, હે શિષ્ય! તે અક્ષર કેવું છે? તો ‘यत् तदद्रेश्यमग्राह्यमगोत्रमवर्णमचक्षुःश्रोत्रं तदपाणिपादम्। नित्यं विभुं सर्वगतं सुसूक्ष्मं तदव्ययं यद्भूतयोनिं परिपश्यन्ति घीराः॥’ (મુંડક ઉપનિષદ - ૧/૧/૬) આ અક્ષર લૌકિક ઇન્દ્રિયોથી ગ્રહણ નથી કરી શકાતું. જેને લૌકિક કોઈ ગોત્ર, વર્ણ કે કરચરણ વગેરે નથી. જે નિત્ય છે. જે બધું કરવા સમર્થ છે. જે સર્વવ્યાપક છે. અતિસૂક્ષ્મ છે. જે અવિનાશી છે. સર્વ કારણ છે. અને જેને મુક્તદશા પામેલ ધીરપુરુષો જોઈ શકે છે. આવું આ અક્ષરબ્રહ્મ છે.